title: 2018 m. sausio 9 d. Komisijos įgyvendinimo reglamentas (ES) 2018/28, kuriuo iš naujo nustatomas galutinis antidempingo muitas bendrovės „City Cycle Industries“ pagamintiems dviračiams, deklaruojamiems arba nedeklaruojamiems kaip Šri Lankos kilmės

text:
10.1.2018

               LT

               Europos Sąjungos oficialusis leidinys

               L 5/27

         KOMISIJOS ĮGYVENDINIMO REGLAMENTAS (ES) 2018/28
   2018 m. sausio 9 d.
   kuriuo iš naujo nustatomas galutinis antidempingo muitas bendrovės „City Cycle Industries“ pagamintiems dviračiams, deklaruojamiems arba nedeklaruojamiems kaip Šri Lankos kilmės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 13 straipsnį,
   kadangi:
   A.   GALIOJANČIOS PRIEMONĖS IR TEISMŲ SPRENDIMAI

   1.   Galiojančios priemonės

               (1)

               2011 m., remdamasi priemonių galiojimo termino peržiūra pagal pagrindinio reglamento 11 straipsnio 2 dalį, Taryba Įgyvendinimo reglamentu (ES) Nr. 990/2011 (2) nustatė galutinį antidempingo muitą importuojamiems Kinijos Liaudies Respublikos kilmės dviračiams (toliau – pradinės priemonės).

               (2)

               2013 m., remdamasi priemonių vengimo tyrimu pagal pagrindinio reglamento 13 straipsnį, Taryba Įgyvendinimo reglamentu (ES) Nr. 501/2013 (3) (toliau – ginčijamas reglamentas) išplėtė pradinių priemonių taikymą importuojamiems dviračiams, siunčiamiems iš Indonezijos, Malaizijos, Šri Lankos ir Tuniso deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės (toliau – antidempingo priemonių vengimo priemonės arba išplėstosios priemonės).

         2.   Europos Sąjungos Bendrojo Teismo ir Europos Sąjungos Teisingumo Teismo sprendimai

               (3)

               2013 m. rugpjūčio 9 d. Šri Lankos gamintojas „City Cycle Industries“ (toliau – „City Cycle“) Europos Sąjungos Bendrajam Teismui (toliau – Bendrasis Teismas) pateikė ieškinį, kuriuo siekiama panaikinti ginčijamu reglamentu jam nustatytas priemones (4). 2015 m. kovo 19 d. sprendimu (5) Bendrasis Teismas panaikino ginčijamu reglamentu „City Cycle“ nustatytas priemones.

               (4)

               2015 m. liepos mėn. Europos Sąjungos Taryba (6), Europos Komisija (7) ir „Maxcom Ltd“ (8) (Sąjungos dviračių gamintojas) pateikė apeliacinį skundą dėl Bendrojo Teismo sprendimo. Europos Sąjungos Teisingumo Teismas (toliau – Teisingumo Teismas) savo 2017 m. sausio 26 d. sprendimu (toliau – sprendimas) atmetė apeliacinius skundus, pateiktus Sąjungos pramonės, Europos Komisijos ir Europos Sąjungos Tarybos.

               (5)

               Visų pirma, Teisingumo Teismas savo sprendimo 73 punkte konstatavo, kad ginčijamo reglamento (78) konstatuojamojoje dalyje nepateikta atskira galimų vengimo veiksmų, kuriuos vykdė „City Cycle“, analizė. Taip pat Teisingumo Teismas 75 ir 76 punktuose konstatavo, kad išvada dėl Šri Lankoje vykdytų perkrovos operacijų teisiškai negalėjo būti pagrįsta tik dviem Tarybos nustatytais faktais, t. y. pirma, pasikeitusiu prekybos pobūdžiu ir, antra, dalies eksportuojančių gamintojų nebendradarbiavimu (9).

         3.   Sprendimo padariniai

               (6)

               Vadovaujantis Sutarties dėl Europos Sąjungos veikimo 266 straipsniu, Sąjungos institucijos turi imtis reikiamų veiksmų, kad būtų įvykdytas 2017 m. sausio 26 d. sprendimas.

               (7)

               Tais atvejais, kai tyrimas susideda iš kelių administracinių veiksmų, vieno iš šių veiksmų panaikinimas viso tyrimo nepanaikina (10). Antidempingo tyrimas yra tokio iš daugelio veiksmų susidedančio tyrimo pavyzdys. Todėl ginčijamu reglamentu vienai šaliai nustatytų priemonių panaikinimas nereiškia, kad panaikinama visa iki to reglamento priėmimo vykdyta procedūra. ES institucijos turi galimybę ištaisyti ginčijamo reglamento dalis, dėl kurių reglamentas buvo panaikintas, ir nekeisti tų neginčijamų dalių, kurios nėra susijusios su Teismo sprendimu (11).

         B.   PROCEDŪRA

   1.   Procedūra iki teismo sprendimo

               (8)

               Komisija patvirtina ginčijamo reglamento (1)–(23) konstatuojamąsias dalis. Jos sprendimas nedaro poveikio.

         2.   Atnaujinimas

               (9)

               Priėmus sprendimą, 2017 m. balandžio 11 d. Komisija paskelbė pranešimą (12), kuriuo iš dalies atnaujinamas priemonių vengimo tyrimas dėl importuojamų iš Šri Lankos siunčiamų dviračių, deklaruojamų arba nedeklaruojamų kaip Šri Lankos kilmės, po kurio buvo priimtas ginčijamas reglamentas (toliau – pranešimas apie atnaujinimą), ir atnaujinamas tyrimas nuo to etapo, kai buvo padarytas pažeidimas. Tyrimas buvo atnaujintas tiek, kiek jis susijęs su sprendimo dėl „City Cycle“ įgyvendinimu.

               (10)

               Komisija informavo „City Cycle“, eksportuojančios šalies atstovus, Sąjungos pramonę ir kitas suinteresuotąsias šalis, kurios žinomai yra susijusios su pradiniu tyrimu, apie tai, kad iš dalies atnaujinamas tyrimas. Suinteresuotosioms šalims buvo suteikta galimybė raštu pareikšti savo nuomonę ir pateikti prašymą išklausyti per pranešime nustatytą terminą.

               (11)

               Visoms suinteresuotosioms šalims, kurios to prašė, buvo suteikta galimybė būti išklausytoms Komisijos tarnybų ir (arba) prekybos bylas nagrinėjančio pareigūno. Nei viena šalis nepaprašė būti išklausyta Komisijos tarnybų ar prekybos bylas nagrinėjančio pareigūno.

         3.   Importo registracija

               (12)

               Priėmus sprendimą, Europos dviračių gamintojų asociacija ir „Maxcom Ltd“ paprašė, kad „City Cycle“ dviračių importas būtų registruojamas pagal pagrindinio reglamento 14 straipsnio 5 dalį, kad priemones importui vėliau būtų galima taikyti nuo tokio registravimo datos.

               (13)

               2017 m. balandžio 11 d. Komisija įpareigojo registruoti iš Šri Lankos siunčiamų dviračių, deklaruojamų arba nedeklaruojamų kaip Šri Lankos kilmės, importą, kiek jis susijęs su Šri Lankos bendrove „City Cycle Industries“ (toliau – registravimo reglamentas) (13).

         4.   Tiriamasis produktas

               (14)

               Tiriamasis produktas yra toks pats kaip pagal ginčijamą reglamentą, t. y. Kinijos Liaudies Respublikos (toliau – Kinija, arba KLR) kilmės dviračiai ir kitos pedalinės transporto priemonės (įskaitant transportinius triračius, tačiau išskyrus vienračius) be variklio, kurių KN kodai šiuo metu yra ex 8712 00 30 ir ex 8712 00 70. Komisija patvirtina ginčijamo reglamento (25)–(27) konstatuojamąsias dalis.

         C.   VERTINIMAS PAGAL SPRENDIMĄ

   1.   Pirminės pastabos

               (15)

               Pirma, Teisingumo Teismas nusprendė, kad ginčijamame reglamente nepateikta atskira galimų vengimo veiksmų, kuriuos vykdė „City Cycle“, analizė. Du Tarybos nustatyti faktai, t. y. tai, kad pasikeitė prekybos pobūdis ir kad kai kurie eksportuojantys gamintojai nebendradarbiavo, Teisingumo Teismo nuomone nėra pakankami, kad Taryba turėtų teisę nuspręsti, kad „City Cycle“ dalyvavo perkrovos operacijose ar kad perkrovos operacijos buvo vykdomos Šri Lankoje nacionaliniu lygiu.

               (16)

               Antra, sprendimo 29 ir 31 punktuose pripažįstama, kad „City Cycle“ tyrimo metu pateikti įrodymai neparodė, kad ši bendrovė yra tikras gamintojas ar kad jos vykdomos surinkimo operacijos nebuvo priemonių vengimo praktika pagal pagrindinio reglamento 13 straipsnio 2 dalyje nustatytus kriterijus. Todėl patvirtinamos ginčijamo reglamento (124)–(127) konstatuojamosios dalys.

               (17)

               Trečia, iš sprendimo matyti, kartu su Bendrojo Teismo sprendimu, kad Tarybai buvo suteikta teisė laikyti „City Cycle“ tyrime nebendradarbiaujančia šalimi ir kad Šri Lankoje nacionaliniu lygiu buvo tam tikras nebendradarbiavimo lygis. Todėl patvirtinamos ginčijamo reglamento (35)–(42) konstatuojamosios dalys.

         2.   Antidempingo muito taisomojo poveikio mažinimas

               (18)

               Ginčijamo reglamento (93)–(96) konstatuojamosiose dalyse Komisija nustatė antidempingo muito taisomojo poveikio mažinimą. Ši išvada patvirtinama.

         3.   Dempingo įrodymai

               (19)

               Ginčijamo reglamento (97) ir (98) bei (107)–(110) konstatuojamosiose dalyse Komisija nustatė dempingo įrodymus. Ši išvada patvirtinama.

         4.   Priemonių vengimo praktika

               (20)

               Ginčijamas reglamentas buvo panaikintas, nes Taryba ginčijamame reglamente nepateikė pakankamai įrodymų, kad „City Cycle Industries“ vykdo priemonių vengimo praktiką. Primenama, kad priemonių vengimo praktika gali būti nustatyta, inter alia, remiantis perkrovimo operacijomis arba surinkimo operacijomis.

               (21)

               Atnaujinto tyrimo metu paaiškėjo, kad bendrovės lygiu nėra papildomų įrodymų, kuriais būtų galima pagrįsti nustatytą perkrovos faktą. Todėl negalima pateikti jokių papildomų argumentų dėl perkrovos pagal ginčijamo reglamento (78) konstatuojamąją dalį.

               (22)

               Tačiau iš turimų įrodymų matyti, kad priemonių vengimo praktika buvo vykdoma surinkimo operacijų metu. Šis įrodymas grindžiamas pačios „City Cycle“ pateiktais duomenimis pradinio tyrimo metu. Taryba šių duomenų detaliai nenagrinėjo, kadangi manė, jog tai nėra būtina siekiant teisiniu požiūriu įrodyti, kad egzistuoja priemonių vengimo praktika. Kadangi dabar Teismas išaiškino, koks teisinis standartas yra taikytinas, Komisija mano, jog yra tikslinga iš naujo įvertinti visus administracinėje byloje turimus įrodymus atsižvelgiant į taikytiną teisinį standartą.

               (23)

               Priemonių vengimo tyrimo metu „City Cycle“ paprašė būti atleista nuo galimų antidempingo priemonių vengimo priemonių. Kaip apibūdinta ginčijamo reglamento (37), (38) ir (144) konstatuojamosiose dalyse, „City Cycle“ negalėjo įrodyti, kad nusipelnė atleidimo nuo priemonių. Bendrovė bendradarbiavo nepakankamai ir jai buvo taikoma pagrindinio reglamento 18 straipsnio 1 dalis. Dėl patikimo informacijos, susijusios su Kinijos kilmės dviračių dalimis, kurias įsigijo bendrovė, trūkumo nebuvo galima nustatyti, kad „City Cycle“ yra tikras gamintojas, nevykdantis priemonių vengimo praktikos, ar kad jo surinkimo operacijos nebuvo priemonių vengimo forma. Kaip paaiškinta (16) ir (17) konstatuojamosiose dalyse, šiems nustatytiems faktams teismo sprendimas nepadarė poveikio.

               (24)

               Tačiau bet kuriuo atveju, pačios bendrovės pateikti duomenys rodo, kad:

                           1)

                           Kinijos kilmės žaliavos (dviračių dalys) sudarė daugiau kaip 60 % visos surinkto gaminio dalių vertės (60/40 kriterijai), o

                           2)

                           prie įvežtų dalių pridėta vertė surinkimo operacijos metu buvo mažesnė nei 25 % gamybos sąnaudų (25 % pridėtines vertės kriterijus).

               (25)

               Vadovaujantis pagrindinio reglamento 13 straipsnio 2 dalies a ir b punktuose nustatytais kriterijais, tai reiškia, kad tokios surinkimo operacijos turėtų būti laikomos priemonių vengimo praktika, jei įvykdyti kiti (18) ir (19) konstatuojamosiose dalyse išdėstyti kriterijai.

               (26)

               Todėl remiantis pirmiau bendrovės lygiu pateiktais įrodymais, kurie, panašu, rodo, kad priemonių vengimo praktika vykdoma, ir atsižvelgiant į tai, kad Šri Lanka visiškai nebendradarbiauja, Šri Lankoje šalies lygiu turėtų būti nustatyta priemonių vengimo praktika surinkimo operacijų metu.

               (27)

               Todėl buvo nustatyta, kad Šri Lankoje buvo vykdomos surinkimo operacijos, kaip apibrėžta pagrindinio reglamento 13 straipsnio 2 dalyje.

               (28)

               Po faktų atskleidimo „City Cycle“ užginčijo Komisijos kompetenciją patvirtinti išvadas, jog egzistuoja surinkimo operacijos, kaip apibrėžta pagrindinio reglamento 13 straipsnio 2 dalyje. Ji teigė, kad Komisija negalėjo iš naujo įvertinti faktų apie surinkimo operacijas, kadangi jie nebuvo užginčyti teismo procese, ir todėl Komisija buvo priversta nutraukti priemonių taikymą „City Cycle“.

               (29)

               Šis argumentas turėtų būti atmestas. Pirma, iš Teisingumo Teismo sprendimų, cituojamų (4) ir (5) konstatuojamosiose dalyse, matyti, kad antidempingo priemonių vengimo priemonių nustatymo sąlyga yra susijusi su priemonių vengimo praktikos, kaip apibrėžta pagrindinio reglamento 13 straipsnio 1 dalyje, egzistavimu, o ne su konkrečia tokios praktikos dalimi. Antra, „City Cycle“ neteisingai aiškina Sutarties dėl Europos Sąjungos veikimo (SESV) 266 straipsniu Komisijai nustatytą įpareigojimą šiuo atveju. Kaip aiškiai nurodyta pranešimo apie atnaujinimą (6) konstatuojamojoje dalyje, šios procedūros metu turi būti ištaisytas nepakankamas argumentavimas ginčijamame reglamente dėl turimų įrodymų dėl priemonių vengimo praktikos egzistavimo Šri Lankoje. Todėl Komisija yra kompetentinga iš naujo patvirtinti priemonę, pateikdama geresnį argumentavimą, kuriuo aiškiai nurodoma, kad „City Cycle“ vykdo priemonių vengimo praktiką Šri Lankoje; šis veiksmas visapusiškai atitinka Teisingumo Teismo praktiką. Bet kuriuo atveju, ginčijamas reglamentas buvo panaikintas visas. Todėl nei viena iš konstatuojamųjų dalių netapo galutine. O Komisija turi iš naujo įvertinti visus bylos aspektus. Kalbant apie tuos aspektus, kurie nebuvo pakeisti Teismo proceso metu, Komisija gali tiesiog patvirtinti pirminio tyrimo išvadas. O kalbant apie ginčijamą dalį, kuri šiuo atveju yra priemonių vengimo praktika, ją reikia įvertinti iš naujo.

               (30)

               Po faktų atskleidimo „City Cycle“ taip pat užginčijo Komisijos kompetenciją remtis įrodymais, kuriuos ji pateikė tyrimo metu ir dėl kurių buvo nustatytos antidempingo priemonių vengimo priemonės, nurodytos (2) konstatuojamojoje dalyje, ir padaryta kitokia išvada.

               (31)

               Šis argumentas taip pat turėtų būti atmestas. Komisija iš tiesų turi teisę jau pateiktus įrodymus vertinti skirtingai, jei toks vertinimas atitinka pagrindinio reglamento 13 straipsnį, kaip aiškina Sąjungos teismai, ir jei „City Cycle“ suteikiamos visapusiškos galimybės pateikti pastabų dėl naujo vertinimo. Kaip paaiškinta tolesnėse konstatuojamosiose dalyse, „City Cycle“ buvo suteiktos visapusiškos teisės pateikti pastabų dėl Komisijos vertinimo. Tačiau „City Cycle“ pateiktos pastabos nepakeitė Komisijos išvados, kad bendrovė vykdė priemonių vengimo praktiką.

               (32)

               Po papildomo faktų atskleidimo „City Cycle“ ir toliau nesutiko su Komisijos požiūriu iš naujo įvertinti administracinėje byloje esamus įrodymus. Ji teigė, kad pagal teismo sprendimą Komisija galėjo ištaisyti tik faktus dėl perkrovimo operacijų, ne dėl surinkimo operacijų.

               (33)

               Šį teiginį reikėtų atmesti. Šiame reglamente Komisija ištaiso faktus dėl priemonių vengimo praktikos, kuri, kaip nurodyta (20) konstatuojamojoje dalyje, gali būti nustatyta, inter alia, remiantis perkrovimo operacijomis arba surinkimo operacijomis. Ginčijamame reglamente Komisija nevertino, ar „City Cycle“ dalyvavo surinkimo operacijose, kadangi ji padarė išvadą, jog ši bendrovė dalyvavo perkrovimo operacijose. Teismui pateikus paaiškinimą, kaip išdėstyta (22) konstatuojamojoje dalyje, Komisija iš naujo įvertino, ar „City Cycle“ vykdė priemonių vengimo praktiką. Komisijos išvada buvo tokia: pirma, kaip nurodyta (21) konstatuojamojoje dalyje, nenustatyta papildomų įrodymų bendrovės lygiu, kuriais būtų galima patvirtinti faktus dėl perkrovimo; antra, kaip paaiškinta (23) ir (24) konstatuojamosiose dalyse, remiantis pačios bendrovės pateiktais duomenimis tyrimo metu, buvo įtikinančiai įrodyta, kad „City Cycle“ vykdė priemonių vengimo praktiką atlikdama surinkimo operacijas.

               (34)

               Po faktų atskleidimo „City Cycle“ taip pat pateikė pastabą dėl Komisijos naudoto skaičiavimo metodo, pagal kurį taikyti 60/40 ir 25 % pridėtinės vertės kriterijai pagal pagrindinio reglamento 13 straipsnio 2 dalies b punktą. Pirma, „City Cycle“ teigė, kad Komisija savo skaičiavimą grindė nepakankamais duomenimis, t. y. tik iš dalies gatavais gaminiais, kurie buvo įsigyti vengimo tyrimo ataskaitiniu laikotarpiu. Antra, ji teigė, kad Komisija neatsižvelgė į tam tikrus duomenis ir todėl klaidingai atmetė pardavimu grindžiamą paskirstymo santykį, kaip siūlė „City Cycle“. Galiausiai, „City Cycle“ nurodė, kad tam tikros sąskaitos faktūros, nesusijusios su ataskaitiniu laikotarpiu, ir (arba) sąskaitos faktūros, pateiktos be datos arba netinkama forma, neturėtų būti įtrauktos į skaičiavimą. Šie tvirtinimai buvo pakartoti po papildomo faktų atskleidimo nepateikiant jokių papildomų aspektų šiuo klausimu.

               (35)

               Kalbant apie metodą, patikslinama, kad 60/40 bandymas buvo atliktas remiantis ne vien tik prašymo netaikyti priemonių F.2 lentelėje pateiktais duomenimis apie iš dalies gatavus gaminius, bet ir dviračių dalių, kurias, kaip teigiama, pagamino „City Cycle“, gamybos sąnaudomis, apie kurias buvo pranešta. Be to, 25 % pridėtinės vertės bandymas buvo atliktas su iš dalies gatavų gaminių apdorojimo sąnaudomis, t. y. prašymo netaikyti priemonių F.4.2 lentelėje pateiktomis dviračių surinkimo sąnaudomis. Taip pat, kadangi „City Cycle“ F.4.2 lentelėje neatskyrė KLR kilmės dviračių dalių ir ne KLR kilmės dviračių dalių, kaip buvo prašyta, Komisija pasinaudojo F.2 lentelėje pateiktais duomenimis.

               (36)

               Dėl pastabos apie paskirstymo metodo naudojimą Komisija pažymi, kad naudojant šį metodą gautų duomenų nebuvo galima suderinti su audito patikrintomis sąskaitomis. Patikrinimo vietoje metu šis netikslumas buvo nurodytas „City Cycle“. „City Cycle“ nesinaudojo jokia apskaitos programa ir apskaitą vykdė popieriuje ir „Excel“ skaičiuoklės lakštuose. Bendrovėje nėra sistemos, skirtos stebėti importuojamų dalių kilmę, ir nustatyti buvo galima tik tai, ar konkrečios dalys buvo iš vietos šaltinių, ar importuotos. Be to, bendrovė pripažino, kad savo sąskaitose neregistravo perkamų dalių kilmės. Todėl, norėdama pateikti duomenis pagal kilmę, kaip reikalaujama prašyme netaikyti priemonių, „City Cycle“ naudojo paskirstymo formulę, grindžiamą dviračių pardavimu. Tačiau „City Cycle“ taikyto paskirstymo metodo nebuvo galima suderinti su audito patikrintomis sąskaitomis ir pati bendrovė pripažino, kad šiuo klausimu pateikti skaičiai buvo klaidingi. Todėl argumentai dėl paskirstymo metodo naudojimo buvo atmesti ir taip pat nustatyta, kad šiuo metodu remiantis pateikti duomenys neatitinka audito patikrintų sąskaitų, o Komisija vietoje jų naudojo kitose prašymo netaikyti priemonių lentelėse pateiktus būtinus duomenis.

               (37)

               Galiausiai, kalbant apie (34) konstatuojamojoje dalyje minimas sąskaitas faktūras, Komisija prašymą pripažino pagrįstu ir vykdydama 60/40 ir 25 % pridėtinės vertės bandymus į jas neatsižvelgia. Nustatyta, kad rezultatui tai įtakos neturėjo, t. y. Kinijos kilmės žaliavos (dviračių dalys) sudarė daugiau nei 60 % bendros surinkto gaminio dalių vertės, o prie įvežtų dalių pridėta vertė surinkimo operacijos metu vis tiek buvo mažesnė nei 25 % gamybos sąnaudų.

               (38)

               Po papildomo faktų atskleidimo „City Cycle“ teigia, kad Komisija neatsižvelgė į tai, jog „City Cycle“ istoriškai buvo Šri Lankos vidaus rinkos kilmės dviračių gamintoja ir savo veiklą vykdo kontroliuojama Šri Lankos muitinės administracijos. Šis teiginys atmetamas, kadangi jis nėra svarbus šiam vertinimui; analizė vykdoma vadovaujantis pagrindinio reglamento 13 straipsniu.

               (39)

               Todėl visi teiginiai, susiję su dėl Komisijos naudotu skaičiavimo metodu, kuriuo atliktas 60/40 ir 25 % pridėtinės vertės bandymai pagal pagrindinio reglamento 13 straipsnio 2 dalies b punktą, buvo atmesti.

         5.   Prašymas atleisti nuo priemonių

               (40)

               Dėl to, kad bendrovė bendradarbiavo nepakankamai ir remdamasi savo pačios duomenimis negalėjo įrodyti, jog nevengė priemonių, „City Cycle“ prašymas atleisti nuo priemonių pagal pagrindinio reglamento 13 straipsnio 4 dalį negalėjo būti laikomas pagrįstu.

         6.   Suinteresuotųjų šalių pastabos

               (41)

               Komisija gavo pastabų iš „City Cycle“ ir Sąjungos pramonės.

               (42)

               „City Cycle“ teigė, kad Komisija negalėjo pakeisti jos nustatytų faktų dėl surinkimo operacijų, kadangi ginčijamame reglamente nustatyta, jog Šri Lankoje nenustatyta surinkimo operacijų ir šis faktas nebuvo nagrinėjamas teismų. Šis teiginys buvo pakartotas po faktų atskleidimo. Dėl pirmiau paaiškintų priežasčių šis teiginys turėtų būti atmestas.

               (43)

               Pažymima, kad dėl pačios bendrovės duomenų, kuriuos ji pati pateikė, ir visų pirma dėl jų trūkumų nebuvo įmanoma nustatyti, kad „City Cycle“ yra tikras gamintojas ar kad surinkimo operacijos nebuvo priemonių vengimo praktika. Todėl bendrovės nebuvo galima atleisti nuo antidempingo priemonių vengimo muito. Tačiau pačios bendrovės duomenys parodė, kad Kinijos kilmės žaliavos (dviračių dalys) sudarė daugiau nei 60 % bendros surinkto gaminio dalių vertės, o prie įvežtų dalių pridėta vertė surinkimo operacijos metu buvo mažesnė nei 25 % gamybos sąnaudų. Atsižvelgiant į labai aukštą nebendradarbiavimo lygį, šis faktas galėjo būti įrodymas, kad šalyje egzistuoja priemonių vengimo praktika.

               (44)

               „City Cycle“ taip pat teigė, kad Komisija negalėjo atnaujinti tyrimo pranešimu siekdama iš naujo priimti galutinį reglamentą ar iš dalies pakeisti ginčijamą reglamentą, nes pagrindinio reglamento 13 straipsnio 3 dalyje numatyta, kad Komisija priemonių vengimo tyrimą gali inicijuoti tik Komisijos reglamentu. Be to, ji teigė, kad tai, jog Komisija mano, kad teismai neanuliavo visos procedūros, nepanaikina poreikio priimti oficialų reglamentą.

               (45)

               Šis teiginys buvo pakartotas po faktų atskleidimo. „City Cycle“ visų pirma teigė, kad priemonių vengimo tyrimą atnaujinus pranešimu, apribojamos jos teisės į veiksmingą teisminę apsaugą. Šis argumentas buvo atmestas, kadangi pranešimas yra tiesiog parengiamasis aktas ir „City Cycle“ gali naudotis savo teise į veiksmingą teisminę apsaugą šio reglamento atžvilgiu.

               (46)

               Taip pat reikėtų pažymėti, kad Komisija neinicijavo naujo tyrimo, o tik atnaujino tyrimą, po kurio priimtos antidempingo priemonių vengimo priemonės, kad, atliekant tą tyrimą, būtų galima ištaisyti Teisingumo Teismo sprendime nustatytus neatitikimus.

               (47)

               Be to, „City Cycle“ teigė, kad jos dviračių importo registravimas grindžiamas faktine klaida ir ydingu argumentavimu, kadangi ginčijamame reglamente nepatvirtinta, jog „City Cycle“ vykdo surinkimo operacijas. Todėl ji teigė, kad nebuvo įvykdytos sąlygos priimti registravimo reglamentą.

               (48)

               Tačiau, kaip paaiškinta (24) konstatuojamojoje dalyje, tyrimo atnaujinimas patvirtino, kad bendrovės lygio duomenys, susiję su tyrimo laikotarpiu, dėl kurių 2013 m. buvo išplėstas priemonių taikymas, jau tada parodė, jog egzistuoja priemonių vengimo praktika. Be to, atsižvelgiant į konkretų antidempingo priemonių vengimo priemonės, skirtos apsaugoti antidempingo priemonės veiksmingumą, pobūdį, importo registravimas yra įprastinis būdas šiam efektyvumui pasiekti. Todėl „City Cycle“ teiginys, kad nebuvo įvykdytos sąlygos priimti registravimo reglamentą, buvo atmestas.

               (49)

               Be to, „City Cycle“ paprašė Komisijos panaikinti antidempingo priemonių vengimo muitą, taikomą iš Šri Lankos importuojamiems dviračiams, įskaitant „City Cycle“ dviračius.

               (50)

               Šiuo klausimu reikėtų pažymėti, kad „City Cycle“ nenurodė, kokiu teisiniu pagrindu remdamasi Komisija turėtų panaikinti iš Šri Lankos importuojamiems dviračiams taikomas antidempingo priemonių vengimo priemones. Kaip nurodyta (3) ir (4) konstatuojamosiose dalyse, teismo sprendimas nepanaikino paties ginčijamo reglamento, o tik „City Cycle“ taikomas nuostatas. Todėl šis prašymas buvo atmestas.

               (51)

               Po faktų atskleidimo „City Cycle“ teigė, kad pradinių priemonių taikymo išplėtimas „City Cycle“ nuo registravimo datos yra nepagrįstas ir kad Komisija negali nustatyti muito po pradinių priemonių galiojimo laikotarpio, kuris baigiasi praėjus penkeriems metams nuo ginčijamo reglamento priėmimo, t. y. 2018 m. gegužės 28 d. Šis tvirtinimas pakartotas po papildomo faktų atskleidimo.

               (52)

               Vadovaujantis nusistovėjusias Teisingumo Teismo praktika, vienintelis reglamento, kuriuo išplečiamas antidempingo muito taikymas, tikslas yra užtikrinti to muito veiksmingumą ir užkirsti kelią jo vengimui. Todėl priemonė, kuria išplečiamas galutinio antidempingo muito taikymas, tik papildo pirminį aktą, kuriuo nustatomas tas muitas, kuriuo užtikrinamas galutinių priemonių veiksmingas taikymas.

               (53)

               Antidempingo priemonių taikymas buvo išplėstas, inter alia, „City Cycle“ eksportui iš Šri Lankos į Sąjungos rinką atlikus priemonių vengimo tyrimą, kuriuo ištirtos KLR kilmės importuojamiems dviračiams taikomos priemonės pagal pagrindinio reglamento 13 straipsnį, kaip nurodyta šio reglamento (2) konstatuojamojoje dalyje. Dėl to ginčijamu reglamentu nustatytos antidempingo priemonių vengimo priemonės liks galioti tol, kol galios pirminės priemonės, taikomos KLR kilmės importuojamiems dviračiams. Todėl teiginys, kad Komisija negali nustatyti priemonių „City Cycle“ eksportui iš Šri Lankos į Sąjungą po 2018 m. gegužės 28 d., yra atmetamas, nes jis grindžiamas klaidingu pagrindinio reglamento 13 straipsnio aiškinimu.

               (54)

               Be to, po papildomo faktų atskleidimo „City Cycle“ teigė, kad Komisija negali neribotam laikui pratęsti muitų vengimo muito taikymo iš naujo neišnagrinėjusi eksportuotojo priemonių vengimo praktikos, ir kad Kinijos eksportuotojų vykdoma dempingo praktika yra iš naujo vertinama kas penkerius metus.

               (55)

               Šis tvirtinimas turėtų būti atmestas, nes jis grindžiamas neteisingu pagrindinio reglamento 11 ir 13 straipsnių aiškinimu. Komisija iš naujo vertina galiojančias antidempingo priemones gavusi Sąjungos pramonės prašymą. Jei toks prašymas nepateikiamas, antidempingo priemonės nustoja galioti pasibaigus penkerių metų laikotarpiui. Be to, kaip paaiškinta (53) konstatuojamojoje dalyje, antidempingo priemonių vengimo priemonės lieka galioti tol, kol galioja pirminės priemonės. Tačiau galiojančios antidempingo priemonių vengimo priemonės taip pat gali būti iš naujo įvertintos gavus bendrovių, kurioms taikomos antidempingo priemonių vengimo priemonės, prašymą.

         D.   FAKTŲ ATSKLEIDIMAS

               (56)

               Šalims buvo pranešta apie pagrindinius faktus ir aplinkybes, kuriais remiantis ketinama iš naujo nustatyti galutinį antidempingo muitą „City Cycle“ importuojamiems dviračiams, deklaruojamiems arba nedeklaruojamiems kaip Šri Lankos kilmės. Taip pat buvo nustatytas laikotarpis pastaboms dėl atskleistų faktų pareikšti.

               (57)

               Buvo apsvarstyti šalių raštu pateikti argumentai ir, kai tinkama, į juos buvo atsižvelgta.

         E.   PRIEMONIŲ NUSTATYMAS

               (58)

               Remiantis tuo, kas išdėstyta, laikoma, jog yra tikslinga vėl išplėsti pradines priemones, taikomas „City Cycle Industries“ importuojamiems dviračiams ir kitoms pedalinėms transporto priemonėms (įskaitant transportinius triračius, bet išskyrus vienračius) be variklio, kurių KN kodai šiuo metu yra ex 8712 00 30 ir ex 8712 00 70 (TARIC kodai 8712003010 ir 8712007091), siunčiamiems iš Šri Lankos ir deklaruojamiems arba nedeklaruojamiems kaip Šri Lankos kilmės.

               (59)

               Atsižvelgiant į konkretų antidempingo priemonių vengimo priemonės, kuri skirta apsaugoti antidempingo priemonės veiksmingumą, pobūdį ir į tai, kad tyrime nustatyta įrodymų, jog remiantis duomenimis, kuriuos pateikė pati bendrovė, egzistuoja priemonių vengimo praktika, Komisija mano, jog yra tikslinga nuo registracijos datos iš naujo nustatyti priemones.

               (60)

               Šis reglamentas atitinka Reglamento (ES) 2016/1036 15 straipsnio 1 dalimi įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   1.   Importuojamiems Kinijos Liaudies Respublikos kilmės dviračiams ir kitoms pedalinėms transporto priemonėms (įskaitant transportinius triračius, bet išskyrus vienračius) be variklio, taikomas galutinis antidempingo muitas nustatomas „City Cycle Industries“ (papildomas TARIC kodas B131) importuojamiems dviračiams ir kitoms pedalinėms priemonėms (įskaitant transportinius triračius, bet išskyrus vienračius), be variklio, siunčiamiems iš Šri Lankos, deklaruojamiems arba nedeklaruojamiems kaip Šri Lankos kilmės, kurių KN kodai šiuo metu yra ex 8712 00 30 ir ex 8712 00 70 (TARIC kodai 8712003010 ir 8712007091).
   2.   Šio straipsnio 1 dalyje nustatytas muitas, mokėtinas už pagal Įgyvendinimo reglamento (ES) 2017/678 1 straipsnį registruojamus importuojamus gaminius, siunčiamus iš Šri Lankos, deklaruojamus arba nedeklaruojamus kaip Šri Lankos kilmės.
   2 straipsnis
   Muitinėms pavedama nutraukti importuojamų gaminių registraciją, nustatytą vadovaujantis Įgyvendinimo reglamento (ES) 2017/678 1 straipsniu.
   3 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 9 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  2011 m. spalio 3 d. Tarybos įgyvendinimo reglamentas (ES) Nr. 990/2011, kuriuo, remiantis priemonių galiojimo termino peržiūra pagal Reglamento (EB) Nr. 1225/2009 11 straipsnio 2 dalį, importuojamiems Kinijos Liaudies Respublikos kilmės dviračiams nustatomas galutinis antidempingo muitas (OL L 261, 2011 10 6, p. 2).

      (3)  2013 m. gegužės 29 d. Tarybos įgyvendinimo reglamentas (ES) Nr. 501/2013, kuriuo Įgyvendinimo reglamentu (ES) Nr. 990/2011 Kinijos Liaudies Respublikos kilmės dviračiams nustatyto galutinio antidempingo muito taikymas išplečiamas importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės (OL L 153, 2013 6 5, p. 1).

      (4)  Byla T-413/13 City Cycle Industries prieš Tarybą

      (5)  OL C 146, 2015 5 4, p. 38.

      (6)  Byla C-260/15 P Taryba prieš City Cycle Industries

      (7)  Byla C-254/15 P Komisija prieš City Cycle Industries

      (8)  Byla C-248/15 P Maxcom prieš City Cycle Industries

      (9)  Savo tos pačios dienos sprendimu sujungtose bylose C-247/15 P, C-253/15 P ir C-259/15 P Teisingumo Teismas panaikino 2015 m. kovo 19 d. Bendrojo Teismo sprendimą byloje T-412/13 Chin Haur Indonesia PT prieš Europos Sąjungos Tarybą (3) ir atmetė ieškinį dėl panaikinimo, pateiktą „Chin Haur“ dėl Reglamento (ES) Nr. 501/2013. Šioje byloje priimto sprendimo 98 punkte Teisingumo Teismas konstatavo, kad Taryba pakankamai paaiškino savo turimus įrodymus dėl priemonių vengimo veiksmų Indonezijoje.

      (10)  1998 m. spalio 15 d. Sprendimas Industrie des poudres sphériques (IPS) prieš Tarybą, T-2/95, Rink. p. II-3939.

      (11)  2000 m. spalio 3 d. Sprendimas Industrie des poudres sphériques (IPS) prieš Tarybą, C-458/98 P, Rink. p. I-08147.

      (12)  Pranešimas dėl 2015 m. kovo 19 d. Bendrojo Teismo sprendimo byloje T-413/13 City Cycle Industries prieš Europos Sąjungos Tarybą ir 2017 m. sausio 26 d. Teisingumo Teismo sprendimo bylose C-248/15 P, C-254/15 P ir C-260/15 P dėl Tarybos įgyvendinimo reglamento (ES) Nr. 501/2013, kuriuo Įgyvendinimo reglamentu (ES) Nr. 990/2011 Kinijos Liaudies Respublikos kilmės dviračiams nustatyto galutinio antidempingo muito taikymas išplečiamas importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės (2017/C 113/05) (OL C 113, 2017 4 11, p. 4).

      (13)  2017 m. balandžio 10 d. Komisijos įgyvendinimo reglamentas (ES) 2017/678, kuriuo įpareigojama registruoti iš Šri Lankos siunčiamų dviračių, deklaruojamų arba nedeklaruojamų kaip Šri Lankos kilmės, importą, kiek jis susijęs su Šri Lankos bendrove City Cycle Industries (OL L 98, 2017 4 11, p. 7).


title: 2018 m. sausio 11 d. Komisijos įgyvendinimo reglamentas (ES) 2018/49, kuriuo pagal Europos Parlamento ir Tarybos reglamento (ES) 2016/1036 11 straipsnio 4 dalį ir 13 straipsnio 4 dalį atlikus naujojo eksportuotojo peržiūrą iš dalies keičiamas Tarybos įgyvendinimo reglamentas (ES) Nr. 501/2013

text:
12.1.2018

               LT

               Europos Sąjungos oficialusis leidinys

               L 7/31

         KOMISIJOS ĮGYVENDINIMO REGLAMENTAS (ES) 2018/49
   2018 m. sausio 11 d.
   kuriuo pagal Europos Parlamento ir Tarybos reglamento (ES) 2016/1036 11 straipsnio 4 dalį ir 13 straipsnio 4 dalį atlikus naujojo eksportuotojo peržiūrą iš dalies keičiamas Tarybos įgyvendinimo reglamentas (ES) Nr. 501/2013
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 11 straipsnio 4 dalį, 13 straipsnio 4 dalį ir 14 straipsnio 5 dalį,
   kadangi:
   A.   GALIOJANČIOS PRIEMONĖS

               (1)

               2013 m. gegužės 29 d. Taryba Reglamentu (ES) Nr. 502/2013 (2), pagal pagrindinio reglamento 11 straipsnio 3 dalį atlikus tarpinę peržiūrą, iš dalies pakeitė Tarybos įgyvendinimo reglamentą (ES) Nr. 990/2011 (3), kuriuo importuojamiems Kinijos Liaudies Respublikos kilmės dviračiams nustatomas galutinis antidempingo muitas (toliau – galiojančios priemonės).

               (2)

               Tą pačią dieną Taryba Įgyvendinimo reglamentu (ES) Nr. 501/2013 (4) Kinijos Liaudies Respublikos (toliau – KLR) kilmės dviračiams nustatytų priemonių taikymą išplėtė importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės (toliau – išplėstosios priemonės).

               (3)

               2015 m. gegužės 18 d. Komisija Įgyvendinimo reglamentu (ES) 2015/776 (5) KLR kilmės dviračiams nustatytų priemonių taikymą išplėtė importuojamiems dviračiams, siunčiamiems iš Kambodžos, Pakistano ir Filipinų ir deklaruojamiems arba nedeklaruojamiems kaip Kambodžos, Pakistano ir Filipinų kilmės.

         B.   DABARTINĖ PROCEDŪRA

   1.   Prašymas atlikti peržiūrą

               (4)

               Komisija pagal pagrindinio reglamento 11 straipsnio 4 dalį ir 13 straipsnio 4 dalį gavo prašymą atleisti pareiškėją nuo antidempingo priemonių, taikomų importuojamiems KLR kilmės dviračiams, kurių taikymas išplėstas importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės.

               (5)

               Prašymą 2016 m. rugsėjo 13 d. pateikė eksportuojantis dviračių gamintojas „Look Design System SA“ (toliau – pareiškėjas), įsisteigęs Tunise (toliau – nagrinėjamoji šalis).

               (6)

               Pareiškėjas teigė, kad jis nesusijęs su jokiais nagrinėjamosios šalies eksportuotojais ar gamintojais, kuriems taikomos su dviračiais susijusios išplėstosios priemonės.

               (7)

               Be to, pareiškėjas teigė, kad tiriamuoju laikotarpiu, kuris buvo pasirinktas atliekant tyrimą, po kurio nustatytos išplėstosios priemonės, t. y. 2011 m. rugsėjo 1 d. – 2012 m. rugpjūčio 31 d. (toliau – pirminis ataskaitinis laikotarpis), dviračių į Sąjungą neeksportavo.

               (8)

               Pareiškėjas taip pat teigė nevengęs galiojančių priemonių.

               (9)

               Galiausiai pareiškėjas pateikė įrodymų, kad jis 2016 m. rugpjūčio mėn. eksportavo peržiūrimąjį produktą į Sąjungą.

         2.   Naujo eksportuotojo peržiūros inicijavimas

               (10)

               Nustačiusi, kad yra pakankamai įrodymų, pagrindžiančių tyrimo pagal pagrindinio reglamento 11 straipsnio 4 dalį ir 13 straipsnio 4 dalį inicijavimą siekiant nustatyti galimybę pareiškėją atleisti nuo išplėstųjų priemonių taikymo, ir susijusiems Sąjungos pramonės subjektams suteikus galimybę pateikti pastabų, Komisija Įgyvendinimo reglamentu (ES) 2017/777 (6) inicijavo Įgyvendinimo reglamento (ES) Nr. 501/2013 peržiūrą pareiškėjo atžvilgiu.

               (11)

               Įgyvendinimo reglamentu (ES) 2017/777 buvo panaikintas Įgyvendinimo reglamentu (ES) Nr. 501/2013 nustatytas dviračių antidempingo muitas, taikomas importuojamam pareiškėjo gaminamam ir parduodamam eksportui į Sąjungą peržiūrimajam produktui. Tuo pat metu pagal pagrindinio reglamento 14 straipsnio 5 dalį muitinėms buvo nurodyta imtis tinkamų priemonių tokiam importuojamam produktui registruoti.

         3.   Peržiūrimasis produktas

               (12)

               Peržiūrimasis produktas yra dviračiai ir kitos pedalinės transporto priemonės (įskaitant transportinius triračius, bet išskyrus vienračius) be variklio, kurių KN kodai šiuo metu yra ex 8712 00 30 ir ex 8712 00 70 (TARIC kodai 8712003010 ir 8712007091), siunčiami iš Indonezijos, Malaizijos, Šri Lankos ir Tuniso ir deklaruojami arba nedeklaruojami kaip Indonezijos, Malaizijos, Šri Lankos ir Tuniso kilmės.

         4.   Susijusios šalys

               (13)

               Komisija oficialiai pranešė Sąjungos pramonei, pareiškėjui ir eksportuojančios šalies atstovams apie peržiūros inicijavimą. Suinteresuotosioms šalims buvo suteikta galimybė pateikti nuomonę raštu ir būti išklausytoms.

               (14)

               Komisija pareiškėjui išsiuntė prašymo netaikyti priemonių formą ir per tam tikslui nustatytą laikotarpį gavo atsakymą.

               (15)

               Komisija siekė patikrinti visą, jos manymu, naujojo eksportuotojo statusui nustatyti ir pareiškėjo prašymui netaikyti išplėstųjų priemonių būtiną informaciją. Pareiškėjo patalpose Tunise buvo surengtas tikrinamasis vizitas.

         5.   Ataskaitinis laikotarpis ir tiriamasis laikotarpis

               (16)

               Siekiant įvertinti priemonių taisomąjį poveikį, ataskaitinis laikotarpis buvo nuo 2016 m. balandžio 1 d. iki 2017 m. kovo 31 d., o tiriamasis laikotarpis buvo nuo 2011 m. sausio 1 d. iki 2017 m. kovo 31 d.

         C.   TYRIMO REZULTATAI

   1.   Pripažinimas nauju eksportuotoju

               (17)

               Komisija išnagrinėjo, ar įvykdytos pagrindinio reglamento 11 straipsnio 4 dalyje nustatytos trys naujojo eksportuotojo statuso sąlygos.

               (18)

               Per tyrimą patvirtinta, kad bendrovė nagrinėjamojo produkto pirminiu ataskaitiniu laikotarpiu neeksportavo – įvykdyta pirma sąlyga. Pareiškėjas taip pat įrodė, kad neturėjo jokių tiesioginių ar netiesioginių ryšių su kuriuo nors Tuniso eksportuojančiu gamintoju, kuriems taikomos su nagrinėjamuoju produktu susijusios išplėstosios priemonės – įvykdyta antra sąlyga. Galiausiai tyrimas parodė, kad pareiškėjas nagrinėjamąjį produktą pradėjo eksportuoti į Sąjungą tik pasibaigus pirminiam ataskaitiniam laikotarpiui – įvykdyta trečia sąlyga.

               (19)

               Taigi Komisija nustatė, kad bendrovė turėtų būti laikoma nauju eksportuotoju pagal pagrindinio reglamento 11 straipsnio 4 dalį ir todėl turėtų būti atitinkamai įvertintas prašymas atleisti nuo priemonių.

         2.   Prašymas atleisti nuo priemonių

               (20)

               Buvo nagrinėjami pareiškėjo žaliavų (dviračių dalių) šaltiniai ir gamybos sąnaudos siekiant nustatyti, ar jis dalyvavo surinkimo operacijose pagal pagrindinio reglamento 13 straipsnio 2 dalį.

               (21)

               Tyrimo metu paaiškėjo, kad ataskaitiniu laikotarpiu į Sąjungą eksportuojamuose dviračiuose nebuvo KLR kilmės dviračių dalių. Dviračių dalių kilmės šalyse daugiausia buvo kitos šalys, todėl KLR kilmės žaliavos (dviračių dalys) sudarė mažiau nei 60 % visos surinkto gaminio dalių vertės (60/40 bandymas).

               (22)

               Todėl, kadangi pareiškėjas atitiko 60/40 bandymą, nereikėjo įvertinti, kad prie įvežtų dalių pridėta vertė surinkimo metu ar užbaigus operaciją buvo didesnė nei 25 % gamybos sąnaudų. Taip pat nereikėjo įvertinti, ar taisomasis muito poveikis sumažėjo kainos ir (arba) kiekio požiūriu ir ar buvo dempingo įrodymų, kaip numatyta pagrindinio reglamento 13 straipsnio 2 dalies c punkte.

               (23)

               Be to, nebuvo rasta įrodymų, kad pareiškėjas pirko dviračius iš KLR ar kad jis Kinijoje pagamintus dviračius siuntė į Sąjungą.

               (24)

               Todėl Komisija padarė išvadą, kad pareiškėjas yra tikras dviračių gamintojas, nesusijęs su jokiu KLR įsikūrusiu dviračių gamintoju. Todėl Komisija nusprendė atleisti pareiškėją nuo išplėstųjų priemonių taikymo.

         D.   REGISTRAVIMAS

               (25)

               Atsižvelgiant į minėtas išvadas, įgyvendinimo reglamentu (ES) 2017/777 nustatyta importuojamo produkto registracija turėtų būti nutraukta, netaikant antidempingo muitų atgaline data.

         E.   FAKTŲ ATSKLEIDIMAS

               (26)

               Susijusios šalys buvo informuotos apie pagrindinius faktus ir aplinkybes, kuriomis remiantis ketinama pareiškėją atleisti nuo išplėstųjų priemonių ir atitinkamai iš dalies pakeisti Įgyvendinimo reglamentą (ES) Nr. 501/2013. Suinteresuotosios šalys nepateikė pastabų, dėl kurių būtų pakeistas sprendimas atleisti pareiškėją nuo išplėstųjų priemonių taikymo.

               (27)

               Šis reglamentas atitinka pagal pagrindinio reglamento 15 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   1.   Įgyvendinimo reglamento (ES) Nr. 501/2013 1 straipsnio 1 dalies lentelės dalis apie Tuniso gamintojus papildoma taip:

               Šalis

               Bendrovė

               Papildomas TARIC kodas

               Tunisas

                           Look Design System

                           Route de Tunis Km6 - BP 18, 8020 Soliman, Tunisas

               C206

         2.   Muitinėms nurodoma nutraukti Tuniso kilmės nagrinėjamojo produkto, pagaminto „Look Design System SA“, importą netaikant antidempingo muitų atgaline data.
   3.   Jeigu nenurodyta kitaip, taikomos galiojančios muitus reglamentuojančios nuostatos.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 11 d.

            Komisijos vardu

            Pirmininkas

         Jean-Claude JUNCKER

      (1)  OL L 176, 2016 6 30, p. 21.

      (2)  2013 m. gegužės 29 d. Tarybos reglamentas (ES) Nr. 502/2013, kuriuo, pagal Reglamento (EB) Nr. 1225/2009 11 straipsnio 3 dalį atlikus tarpinę peržiūrą, iš dalies keičiamas Įgyvendinimo reglamentas (ES) Nr. 990/2011, kuriuo importuojamiems Kinijos Liaudies Respublikos kilmės dviračiams nustatomas galutinis antidempingo muitas (OL L 153, 2013 6 5, p. 17).

      (3)  2011 m. spalio 3 d. Tarybos įgyvendinimo reglamentas (ES) Nr. 990/2011, kuriuo, remiantis priemonių galiojimo termino peržiūra pagal Reglamento (EB) Nr. 1225/2009 11 straipsnio 2 dalį, importuojamiems Kinijos Liaudies Respublikos kilmės dviračiams nustatomas galutinis antidempingo muitas (OL L 261, 2011 10 6, p. 2).

      (4)  2013 m. gegužės 29 d. Tarybos įgyvendinimo reglamentas (ES) Nr. 501/2013, kuriuo Įgyvendinimo reglamentu (ES) Nr. 990/2011 Kinijos Liaudies Respublikos kilmės dviračiams nustatyto galutinio antidempingo muito taikymas išplečiamas importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės (OL L 153, 2013 6 5, p. 1).

      (5)  2015 m. gegužės 18 d. Komisijos įgyvendinimo reglamentas (ES) 2015/776, kuriuo Tarybos reglamentu (ES) Nr. 502/2013 Kinijos Liaudies Respublikos kilmės dviračiams nustatyto galutinio antidempingo muito taikymas išplečiamas importuojamiems dviračiams, siunčiamiems iš Kambodžos, Pakistano ir Filipinų ir deklaruojamiems arba nedeklaruojamiems kaip Kambodžos, Pakistano ir Filipinų kilmės (OL L 122, 2015 5 19, p. 4).

      (6)  2017 m. gegužės 4 d. Komisijos įgyvendinimo reglamentas (ES) 2017/777, kuriuo inicijuojama Tarybos įgyvendinimo reglamento (ES) Nr. 501/2013 (kuriuo Kinijos Liaudies Respublikos kilmės dviračiams nustatyto galutinio antidempingo muito taikymas išplečiamas importuojamiems dviračiams, siunčiamiems iš Indonezijos, Malaizijos, Šri Lankos ir Tuniso ir deklaruojamiems arba nedeklaruojamiems kaip Indonezijos, Malaizijos, Šri Lankos ir Tuniso kilmės) peržiūra siekiant nustatyti, ar vieną Tuniso eksportuojantį gamintoją galima atleisti nuo šių priemonių, ir kuriuo panaikinamas antidempingo muitas importuojamiems šio eksportuojančio gamintojo produktams ir nustatoma privaloma importuojamų šio eksportuojančio gamintojo produktų registracija (OL L 116, 2017 5 5, p. 20).


title: 2018 m. sausio 23 d. Komisijos įgyvendinimo reglamentas (ES) 2018/108 dėl neatidėliotinos priemonės – paramos nuo potvynių bei liūčių nukentėjusiems tam tikrų Lietuvos, Latvijos, Estijos ir Suomijos vietovių ūkininkams

text:
24.1.2018

               LT

               Europos Sąjungos oficialusis leidinys

               L 19/6

         KOMISIJOS ĮGYVENDINIMO REGLAMENTAS (ES) 2018/108
   2018 m. sausio 23 d.
   dėl neatidėliotinos priemonės – paramos nuo potvynių bei liūčių nukentėjusiems tam tikrų Lietuvos, Latvijos, Estijos ir Suomijos vietovių ūkininkams
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 221 straipsnio 1 dalį,
   kadangi:

               (1)

               2017 m. rugpjūčio–spalio mėn. Lietuvoje, Latvijoje, Estijoje ir Suomijos pietinėje dalyje dėl liūčių buvo užtvindyta didelė dalis tų valstybių narių ariamos žemės. Bendras nuo 2017 m. rugpjūčio iki spalio mėn. iškritusių kritulių kiekis yra daug didesnis už vidutinį kritulių kiekį. Toks neįprastai ilgai užsitęsęs liūčių laikotarpis neturi precedento. Be to, anksti prasidėjus žiemai, dėl sniego ir žemos temperatūros susiklostė itin nepalankios sąlygos sėjai. Todėl nebegalima vykdyti daugelio pradėtų ir būsimų 2018–2019 prekybos metų derliui užauginti skirtų žiemos sėjos darbų;

               (2)

               Lietuvos, Latvijos, Estijos ir Suomijos ūkininkai, kurių ūkiai yra užtvindytose vietovėse, ateinančiais 2018–2019 derliaus prekybos metais patirs itin didelę žalą – praras pajamų tiek dėl hektarais skaičiuojamo ploto, kuriame neįmanoma vykdyti sėjos darbų, tiek dėl jau užsėto, tačiau smarkiai užtvindyto tokio ploto. Tai yra konkreti problema, kuriai taikomas Reglamento (ES) Nr. 1308/2013 221 straipsnis. Šios konkrečios problemos neįmanoma išspręsti to reglamento 219 arba 220 straipsnyje numatytomis priemonėmis, nes ji nėra konkrečiai susijusi nei su esamu rinkos sutrikimu arba šiuo metu kylančiu konkrečiu tokio sutrikimo pavojumi, nei su kovos su gyvūnų ligų plitimu priemonėmis arba vartotojų pasitikėjimo praradimu dėl pavojaus visuomenės, gyvūnų ar augalų sveikatai;

               (3)

               siekiant kompensuoti ateinančiais 2018–2019 derliaus prekybos metais patirsimus ekonominius nuostolius, kaip išimtinė priemonė turėtų būti numatyta finansinė kompensacija už užtvindytose vietovėse esantį reikalavimus atitinkantį hektarais skaičiuojamą plotą;

               (4)

               Sąjungos rinkos stabilumo atžvilgiu Sąjunga suinteresuota, kad ši priemonė būtų taikoma tik tiems ūkininkams, kurie neteks pajamų dėl prarasto žiemos sėjai skirto ploto. Be to, parama turėtų būti teikiama tik labiausiai nukentėjusiems ūkininkams. Labiausiai nukentėjusiu ūkininku turėtų būti laikomas ūkininkas, praradęs tokią procentinę dalį žiemos sėjai skirto valstybėje narėje esančio ploto, kuri sudaro ne mažiau kaip 30 proc. viso jo žiemos sėjai skirto ploto toje valstybėje narėje. Be to, kad būtų išvengta kompensacijos permokos, paramą už užtvindyto ir todėl žiemos sėjai nepanaudojamo ploto hektarą reikėtų apriboti. Dėl šios priežasties atitinkamų valstybių narių sprendimu skiriama paramos už reikalavimus atitinkančio ploto hektarą suma neturėtų viršyti vidutinės tiesioginės išmokos už hektarą, 2017 kalendoriniais metais mokamos tose valstybėse narėse, sumos. Bendra paramos suma ir bendra iš biudžeto skiriama suma turėtų būti grindžiamos iš atitinkamų valstybių narių gauta informacija apie potvynių ir liūčių užtvindyto ploto hektarų skaičių;

               (5)

               siekiant išvengti dvigubo finansavimo, už atitinkamai prarastus reikalavimus atitinkančius hektarus neturėtų būti jau paskirta jokia nacionalinė parama arba draudimo išmoka ir parama turėtų būti skiriama tik už tuos reikalavimus atitinkančius hektarus, už kuriuos nebuvo gauta jokia kita tai pačiai žalai kompensuoti skirta Sąjungos finansinė parama;

               (6)

               atitinkamoms valstybėms narėms turėtų būti leidžiama skirti papildomą paramą šiame reglamente nustatytomis sąlygomis ir jame nustatytu laikotarpiu;

               (7)

               parama gali būti teikiama tik pagal paraišką, pateiktą laikantis atitinkamų valstybių narių nacionalinėje teisėje nustatytų metodų ir terminų;

               (8)

               reikėtų numatyti, kad kompetentingos institucijos imtųsi visų reikalingų priemonių, atliktų visas reikalaujamas patikras ir atitinkamai informuotų Komisiją. Visų pirma turėtų būti patikrinta atitiktis reikalavimams ir paramos paraiškos teisingumas. Reikalavimus atitinkančių hektarų skaičius turėtų būti kontroliuojamas visomis atitinkamomis kompetentingų institucijų taikomomis priemonėmis, įskaitant patikras ūkiuose;

               (9)

               neatidėliotina priemonė turėtų būti taikoma ne ilgiau kaip 12 mėnesių nuo šio reglamento įsigaliojimo dienos;

               (10)

               tam, kad šios priemonės biudžeto valdymas būtų patikimas ir kad parama ūkininkams būtų išmokėta laiku, tik išmokos, kurias atitinkamos valstybės narės paramos gavėjams išmokės ne vėliau kaip 2018 m. rugsėjo 30 d., turėtų būti tinkamos iš dalies finansuoti Sąjungos lėšomis. Komisijos deleguotojo reglamento (ES) Nr. 907/2014 (2) 5 straipsnio 2 dalis neturėtų būti taikoma;

               (11)

               siekiant sudaryti sąlygas Sąjungai stebėti, kiek ši neatidėliotina priemonė yra veiksminga, atitinkamos valstybės narės turėtų teikti Komisijai išsamią informaciją apie jos įgyvendinimą. Kad Sąjunga galėtų atlikti finansų kontrolę, tos valstybės narės turėtų pateikti Komisijai mokėjimų patvirtinimą;

               (12)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   1.   Laikantis 2 ir 5 straipsniuose nustatytų ribų, Lietuvos, Latvijos, Estijos ir Suomijos ūkininkams už hektarais skaičiuojamą plotą, kurio dėl 2017 m. spalio–rugpjūčio mėn. liūčių ir potvynių tose valstybėse narėse nebegalima naudoti žiemos sėjai, arba jau užsėtą, tačiau dėl minėtos priežasties prarastą 2018–2019 prekybos metų derliui auginti skirtą plotą Sąjungos parama skiriama su sąlyga, kad:

               a)

               tokio žemės ploto hektarų skaičius sudaro ne mažiau kaip 30 proc. viso ūkininko žiemos sėjai skirto ploto atitinkamoje valstybėje narėje;

               b)

               ūkininkai tai pačiai žalai kompensuoti negavo jokios nacionalinės paramos, draudimo išmokų arba Sąjungos finansinės paramos, išskyrus numatytą šiame reglamente.

         2.   Kiekvieno ūkininko reikalavimus atitinkančių hektarų skaičių nustato atitinkamos valstybės narės, laikydamosi 1 dalyje nustatytų sąlygų.
   2 straipsnis
   1.   Laikydamasi šio straipsnio 2 ir 4 dalyse nustatytų sąlygų, kiekviena atitinkama valstybė narė priima sprendimą dėl paramos už reikalavimus atitinkantį hektarą sumos.
   2.   Pagal 1 straipsnį Sąjungos patirtos išlaidos negali viršyti šios bendros sumos:

               a)

               9 120 000 EUR Lietuvai;

               b)

               3 460 000 EUR Latvijai;

               c)

               1 340 000 EUR Estijai;

               d)

               1 080 000 EUR Suomijai.

         3.   Atitinkamos valstybės narės už 1 straipsnio 2 dalyje nurodytus reikalavimus atitinkančius hektarus gali skirti papildomą paramą iki 100 proc. sumos, nustatytos pagal šio straipsnio 1 dalį.
   Atitinkamos valstybės narės papildomą paramą išmoka ne vėliau kaip 2018 m. rugsėjo 30 d.
   4.   Kiekvienos valstybės narės skiriamos 1 straipsnyje nurodytos paramos ir, jei taikoma, šio straipsnio 3 dalyje nurodytos papildomos paramos suma negali viršyti tiesioginės išmokos sumos, apskaičiuotos tai valstybei narei Europos Parlamento ir Tarybos reglamento (ES) Nr. 1307/2013 (3) II priede 2017 kalendoriniams metams nustatytą nacionalinį finansinį paketą padalijus iš viso reikalavimus atitinkančių hektarų, deklaruotų 2017 kalendoriniais metais atitinkamoje valstybėje narėje pagal Europos Parlamento ir Tarybos reglamento (ES) Nr. 1306/2013 (4) 72 straipsnio 1 dalies a punktą, skaičiaus.
   3 straipsnis
   1 straipsnyje nurodyta parama mokama pagal paraišką, ūkininkų, kuriems priklauso hektarais skaičiuojamas reikalavimus atitinkantis plotas, pateiktą laikantis atitinkamos valstybės narės nacionalinėje teisėje nustatytų metodų ir terminų.
   4 straipsnis
   Siekdamos užtikrinti, kad būtų laikomasi šiame reglamente nustatytų sąlygų, atitinkamos valstybės narės imasi visų būtinų priemonių, įskaitant išsamias administracines patikras ir patikras vietoje pagal Reglamento (ES) Nr. 1306/2013 58 ir 59 straipsnius. Prieš skirdamos paramą valstybės narės visų pirma atlieka:

               a)

               visų paramos paraiškų administracines patikras, per kurias, be kita ko, patikrina:

                           i)

                           ar pareiškėjas atitinka reikalavimus;

                           ii)

                           pagal 1 straipsnio 2 dalį nustatytų reikalavimus atitinkančių hektarų skaičių, remdamosi patikromis ūkiuose, ankstesniais duomenimis ir pagal Komisijos įgyvendinimo reglamentą (ES) Nr. 809/2014 taikoma integruota administravimo ir kontrolės sistema (5);

                           iii)

                           ar nė vienas reikalavimus atitinkantis pareiškėjas už tuos pačius hektarus negavo finansavimo iš kitų šaltinių, nurodytų 1 straipsnio 1 dalies b punkte;

               b)

               patikras vietoje pareiškėjų patalpose.

         Patikros vietoje turi apimti bent 5 proc. visos prašomos paramos.
   5 straipsnis
   1.   Išlaidos, susijusios su mokėjimais pagal šį reglamentą, atitinka Sąjungos finansavimo reikalavimus tik jei tie mokėjimai paramos gavėjams atlikti ne vėliau kaip 2018 m. rugsėjo 30 d.
   2.   Deleguotojo reglamento (ES) Nr. 907/2014 5 straipsnio 2 dalis netaikoma.
   6 straipsnis
   1.   Per 60 dienų nuo šio reglamento įsigaliojimo datos atitinkamos valstybės narės praneša Komisijai apie priemones, kurių imamasi pagal 4 straipsnį.
   2.   Per 15 mėnesių nuo šio reglamento įsigaliojimo datos atitinkamos valstybės narės pateikia Komisijai išsamią šio reglamento įgyvendinimo ataskaitą, įskaitant informaciją apie priemonių, kurių buvo imtasi pagal 4 straipsnį, įgyvendinimą ir informaciją apie pagal tą straipsnį atliktas patikras.
   3.   Atitinkamos valstybės narės Komisijai pateikia mokėjimų patvirtinimą.
   7 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. sausio 23 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).

      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

      (4)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).

      (5)  2014 m. liepos 17 d. Komisijos įgyvendinimo reglamentas (ES) Nr. 809/2014, kuriuo nustatomos Europos Parlamento ir Tarybos reglamento (ES) Nr. 1306/2013 nuostatų dėl integruotos administravimo ir kontrolės sistemos, kaimo plėtros priemonių ir kompleksinės paramos taikymo taisyklės (OL L 227, 2014 7 31, p. 69).


title: 2018 m. kovo 22 d. Komisijos įgyvendinimo reglamentas (ES) 2018/483 dėl aštuonioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo

text:
23.3.2018

               LT

               Europos Sąjungos oficialusis leidinys

               L 81/9

         KOMISIJOS ĮGYVENDINIMO REGLAMENTAS (ES) 2018/483
   2018 m. kovo 22 d.
   dėl aštuonioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2016 m. gegužės 18 d. Komisijos įgyvendinimo reglamentą (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (2), ypač į jo 32 straipsnį,
   kadangi:

               (1)

               Komisijos įgyvendinimo reglamentu (ES) 2016/2080 (3) pradedamas nugriebto pieno miltelių pardavimas konkurso tvarka;

               (2)

               atsižvelgiant į aštuonioliktojo dalinio kvietimo dalyvauti konkurse paraiškas, reikėtų nustatyti mažiausią pardavimo kainą;

               (3)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Aštuonioliktojo dalinio kvietimo dalyvauti nugriebto pieno miltelių pardavimo konkurse, paskelbtame Įgyvendinimo reglamentu (ES) 2016/2080, kurio paraiškų teikimo laikotarpis baigėsi 2018 m. kovo 20 d., mažiausia pardavimo kaina yra 105,00 EUR už 100 kg.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. kovo 22 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 671.

      (2)  OL L 206, 2016 7 30, p. 71.

      (3)  2016 m. lapkričio 25 d. Komisijos įgyvendinimo reglamentas (ES) 2016/2080, kuriuo pradedamas nugriebto pieno miltelių pardavimas konkurso tvarka (OL L 321, 2016 11 29, p. 45).


title: 2018 m. balandžio 9 d. Komisijos įgyvendinimo reglamentas (ES) 2018/562, kuriuo iš dalies keičiamas Įgyvendinimo reglamentas (ES) Nr. 1354/2011, kuriuo leidžiama pradėti naudoti metines Sąjungos tarifines avių, ožkų, avienos ir ožkienos kvotas

text:
12.4.2018

                  LT

                  Europos Sąjungos oficialusis leidinys

                  L 94/4

            KOMISIJOS ĮGYVENDINIMO REGLAMENTAS (ES) 2018/562
      2018 m. balandžio 9 d.
      kuriuo iš dalies keičiamas Įgyvendinimo reglamentas (ES) Nr. 1354/2011, kuriuo leidžiama pradėti naudoti metines Sąjungos tarifines avių, ožkų, avienos ir ožkienos kvotas
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio a ir b punktus,
      kadangi:

                  (1)

                  Komisijos įgyvendinimo reglamentu (ES) Nr. 1354/2011 (2) leista pradėti naudoti avių, ožkų, avienos ir ožkienos, tarp jų Islandijos kilmės, metines Sąjungos importo tarifines kvotas;

                  (2)

                  Įgyvendinimo reglamento (ES) Nr. 1354/2011 4 straipsnyje nustatyta, kad tuo reglamentu leistos pradėti naudoti tarifinės kvotos turi būti administruojamos pagal Komisijos reglamento (EEB) Nr. 2454/93 (3) 308a bei 308b straipsnius ir 308c straipsnio 1 dalį. Reglamentas (EEB) Nr. 2454/93 pakeistas Komisijos įgyvendinimo reglamentu (ES) 2015/2447 (4) ir panaikintas Komisijos įgyvendinimo reglamentu (ES) 2016/481 (5) nuo 2016 m. gegužės 1 d. Todėl nuorodos į Reglamentą (EEB) Nr. 2454/93 turėtų būti atnaujintos;

                  (3)

                  be to, Įgyvendinimo reglamento (ES) Nr. 1354/2011 5 straipsnio 2 dalies b punkte nustatyta, kad norint pasinaudoti tarifinėmis kvotomis, išskyrus susitarimuose dėl preferencinių muitų tarifų nustatytas tarifines kvotas, būtinas kilmės įrodymas, t. y. kilmės sertifikatas pagal Reglamento (EEB) Nr. 2454/93 47 straipsnį. Kilmės sertifikatas nebereikalingas, kadangi pagal Europos Parlamento ir Tarybos reglamento (ES) Nr. 952/2013 (6) 61 straipsnį muitinės gali reikalauti, kad deklarantas prekių kilmę įrodytų pateikdamas ne formalų kilmės sertifikatą, o kitus įrodymus. Tačiau pagal Reglamento (EEB) Nr. 2454/93 47 straipsnį išduotame kilmės sertifikate taip pat būdavo pateikiama informacija, kurios vis dar reikia tam, kad produktus būtų galima diferencijuoti siekiant apskaičiuoti skerdenos svorio ekvivalentą, nustatytą Įgyvendinimo reglamento (ES) Nr. 1354/2011 3 straipsnyje. Todėl turėtų būti reikalaujama naujo dokumento, kuriame būtų pateikta tokia informacija;

                  (4)

                  2017 m. kovo 23 d. Europos Sąjunga ir Islandija pasirašė Susitarimą pasikeičiant laiškais dėl papildomų prekybos žemės ūkio produktais lengvatų (toliau – Susitarimas). Pasirašyti Susitarimą Sąjungos vardu leista Tarybos sprendimu (ES) 2016/2087 (7), o jį sudaryti – Tarybos sprendimu (ES) 2017/1913 (8);

                  (5)

                  pagal Susitarimo V priedą Sąjunga prie dabartinės neapmuitinamos Islandijai skirtos avienos ir ožkienos, kurių tarifiniai kodai 0204 ir 0210, kvotos turi pridėti bendrą 1 200 tonų kiekį ir leisti naudoti naują metinę Sąjungos neapmuitinamą 300 tonų apdorotos avienos, kurios kodas 1602 90, kvotą. Papildomas 1 200 tonų kiekis ir naujasis 300 tonų kiekis turi būti pasiekti taip, kaip nurodyta Susitarimo V priede pateiktoje lentelėje;

                  (6)

                  produktų, importuotinų taikant tarifines kvotas, kurias leista naudoti Įgyvendinimo reglamentu (ES) Nr. 1354/2011, kiekiai išreiškiami skerdenos svorio ekvivalentu, apskaičiuojamu naudojant to reglamento 3 straipsnyje nustatytus koeficientus. Naujajai apdorotos avienos kvotai reikėtų nustatyti koeficientą, taikomą perskaičiuojant į skerdenos svorio ekvivalentą;

                  (7)

                  todėl Įgyvendinimo reglamentą (ES) Nr. 1354/2011 reikėtų atitinkamai iš dalies pakeisti;

                  (8)

                  numatyta, kad Susitarimas įsigalioja 2018 m. gegužės 1 d. pagal Susitarimą skirtini papildomi avienos ir ožkienos kiekiai ir naujosios apdorotai avienai skirtos kvotos kiekis 2018 metams apskaičiuojami pro rata atsižvelgiant į jo įsigaliojimo datą;

                  (9)

                  siekiant sklandžiai įgyvendinti naująsias Įgyvendinimo reglamento (ES) Nr. 1354/2011 nuostatas, visos šiame reglamente nustatytos priemonės turėtų būti pradedamos taikyti tą pačią dieną, kuri turėtų būti Susitarimo įsigaliojimo diena;

                  (10)

                  šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamentas (ES) Nr. 1354/2011 iš dalies keičiamas taip:

                  1)

                  3 straipsnio 2 dalis papildoma šiuo e punktu:

                              „e)

                              apdorotos avienos atveju – 1,00.“;

                  2)

                  4 straipsnis pakeičiamas taip:
                  „4 straipsnis
                  Nukrypstant nuo Reglamento (EB) Nr. 1439/95 II antraštinės dalies A ir B skirsnių, šio reglamento priede nustatytos tarifinės kvotos administruojamos pagal Komisijos įgyvendinimo reglamento (ES) 2015/2447 (*1) 49–54 straipsnius. Importo licencijų nereikalaujama.

                     (*1)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).“;"

                  3)

                  įterpiamas 4a straipsnis:
                  „4a straipsnis
                  1.   Produktų, kuriems taikomos tarifinės kvotos, išskyrus susitarimuose dėl preferencinių muitų tarifų nustatytas tarifines kvotas, kilmė nustatoma pagal Sąjungoje galiojančias nuostatas.
                  2.   Produktų, kuriems taikomos tarifinės kvotos, nustatytos susitarime dėl preferencinių muitų tarifų, kilmė nustatoma pagal tame susitarime nustatytas nuostatas.“;

                  4)

                  5 straipsnis pakeičiamas taip:
                  „5 straipsnis
                  1.   Norint pasinaudoti priede nustatytomis tarifinėmis kvotomis, Sąjungos muitinėms pateikiamas galiojantis kilmės įrodymas kartu su atitinkamų produktų išleidimo į laisvą apyvartą muitinės deklaracija.
                  2.   Tarifinių kvotų, nustatytų susitarime dėl preferencinių muitų tarifų, atveju 1 dalyje nurodytas kilmės įrodymas yra tame susitarime nustatytas kilmės įrodymas.
                  Tarifinių kvotų, išskyrus susitarimuose dėl preferencinių muitų tarifų nustatytas tarifines kvotas, atveju taikomas Europos Parlamento ir Tarybos reglamento (ES) Nr. 952/2013 (*2) 61 straipsnis.
                  Jei pirmoje ir antroje pastraipoje nurodytos tos pačios trečiosios šalies tarifinės kvotos yra sujungtos, Sąjungos muitinėms pateikiamas atitinkamame susitarime nustatytas kilmės įrodymas kartu su atitinkamų produktų išleidimo į laisvą apyvartą muitinės deklaracija.
                  3.   Tarifinių kvotų, išskyrus susitarimuose dėl preferencinių muitų tarifų nustatytas tarifines kvotas, atveju Sąjungos muitinėms pateikiama atitinkamų produktų išleidimo į laisvą apyvartą muitinės deklaracija kartu su trečiosios kilmės šalies kompetentingos institucijos ar agentūros išduotu dokumentu. Šiame dokumente pateikiama ši informacija:

                              a)

                              siuntėjo pavadinimas;

                              b)

                              produkto rūšis ir jo KN kodas;

                              c)

                              paketų skaičius, pobūdis ir juos žymintys ženklai bei numeriai;

                              d)

                              atitinkamos tarifinės kvotos eilės numeris arba numeriai;

                              e)

                              bendras grynasis svoris pagal koeficiento kategoriją, nustatytą šio reglamento 3 straipsnio 2 dalyje.

                     (*2)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).“;"

                  5)

                  priedas pakeičiamas šio reglamento priedo tekstu.

            2 straipsnis
      Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
      Jis taikomas nuo 2018 m. gegužės 1 d.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. balandžio 9 d.

               Komisijos vardu

            Phil HOGAN

               Komisijos narys

         (1)  OL L 347, 2013 12 20, p. 671.

         (2)  2011 m. gruodžio 20 d. Komisijos įgyvendinimo reglamentas (ES) Nr. 1354/2011, kuriuo leidžiama pradėti naudoti metines Sąjungos tarifines avių, ožkų, avienos ir ožkienos kvotas (OL L 338, 2011 12 21, p. 36).

         (3)  1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).

         (4)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

         (5)  2016 m. balandžio 1 d. Komisijos įgyvendinimo reglamentas (ES) 2016/481, kuriuo panaikinamas Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 87, 2016 4 2, p. 24).

         (6)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

         (7)  2016 m. lapkričio 14 d. Tarybos sprendimas (ES) 2016/2087 dėl Europos Sąjungos ir Islandijos susitarimo pasikeičiant laiškais dėl papildomų prekybos žemės ūkio produktais lengvatų pasirašymo Europos Sąjungos vardu (OL L 324, 2016 11 30, p. 1).

         (8)  2017 m. spalio 9 d. Tarybos sprendimas (ES) 2017/1913 dėl Europos Sąjungos ir Islandijos susitarimo pasikeičiant laiškais dėl papildomų prekybos žemės ūkio produktais lengvatų sudarymo (OL L 274, 2017 10 24, p. 57).

         PRIEDAS
         „
               PRIEDAS

                  AVIENOS IR OŽKIENOS (skerdenos svorio ekvivalentas tonomis (t)) SĄJUNGOS TARIFINĖS KVOTOS

                           KN kodai

                           Muitas ad valorem

                           %

                           Specifinis muitas EUR
                           už 100 kg

                           Eilės numeris paraiškas nagrinėjant pagal pateikimo eiliškumą

                           Kilmės šalis

                           Metinis kiekis tonomis pagal svorio ekvivalentą

                           Gyvi gyvūnai
                           (Koeficientas = 0,47)

                           Ėriukų mėsa be kaulų (1)

                           (Koeficientas = 1,67)

                           Aviena be kaulų (2)

                           (Koeficientas = 1,81)

                           Mėsa su kaulais ir skerdenos
                           (Koeficientas = 1,00)

                           Apdorota aviena
                           (Koeficientas = 1,00)

                           0204

                           Nulis

                           Nulis

                           —

                           09.2101

                           09.2102

                           09.2011

                           —

                           Argentina

                           23 000

                           —

                           09.2105

                           09.2106

                           09.2012

                           —

                           Australija

                           19 186

                           —

                           09.2109

                           09.2110

                           09.2013

                           —

                           Naujoji Zelandija

                           228 254

                           —

                           09.2111

                           09.2112

                           09.2014

                           —

                           Urugvajus

                           5 800

                           —

                           09.2115

                           09.2116

                           09.1922

                           —

                           Čilė (3)

                           8 000

                           —

                           09.2121

                           09.2122

                           09.0781

                           —

                           Norvegija

                           300

                           —

                           09.2125

                           09.2126

                           09.0693

                           —

                           Grenlandija

                           100

                           —

                           09.2129

                           09.2130

                           09.0690

                           —

                           Farerų Salos

                           20

                           —

                           09.2131

                           09.2132

                           09.0227

                           —

                           Turkija

                           200

                           —

                           09.2171

                           09.2175

                           09.2015

                           —

                           Kitos (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Nulis

                           Nulis

                           —

                           09.2119

                           09.2120

                           09.0790

                           —

                           Islandija

                           2018 metai

                           2 117

                           2019 metai

                           2 783

                           2020 ir vėlesni metai

                           3 050

                           0104 10 30
                           0104 10 80
                           0104 20 90

                           10 %

                           Nulis

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10 ,
                           1602 90 91

                           Nulis

                           Nulis

                           —

                           —

                           —

                           —

                           09.2118

                           Islandija

                           Nuo 2018 m. gegužės 1 d.

                           67

                           2019 metai

                           233

                           2020 ir vėlesni metai

                           300

                     “

            (1)  Ir ožkiukų mėsa.

            (2)  Ir ožkiena, išskyrus ožkiukų mėsą.

            (3)  Čilės tarifinė kvota kasmet padidinama 200 t.

            (4)  Kitos – tai visos PPO narės, išskyrus Argentiną, Australiją, Naująją Zelandiją, Urugvajų, Čilę, Grenlandiją ir Islandiją.

            (5)  Erga omnes reiškia visas valstybes, įskaitant šioje lentelėje nurodytas valstybes.


title: 2018 m. liepos 16 d. Tarybos įgyvendinimo reglamentas (ES) 2018/999, kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL („Da'esh“) ir „Al-Qaida“ bei su jomis susijusiems fiziniams ir juridiniams asmenims, subjektams ar organizacijoms

text:
16.7.2018

               LT

               Europos Sąjungos oficialusis leidinys

               LI 178/1

         TARYBOS ĮGYVENDINIMO REGLAMENTAS (ES) 2018/999
   2018 m. liepos 16 d.
   kuriuo įgyvendinamas Reglamentas (ES) 2016/1686, kuriuo nustatomos papildomos ribojamosios priemonės, taikomos ISIL („Da'esh“) ir „Al-Qaida“ bei su jomis susijusiems fiziniams ir juridiniams asmenims, subjektams ar organizacijoms
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. rugsėjo 20 d. Tarybos reglamentą (ES) 2016/1686, kuriuo nustatomos papildomos ribojamosios priemonės, taikomos ISIL („Da'esh“) ir „Al-Qaida“ bei su jomis susijusiems fiziniams ir juridiniams asmenims, subjektams ar organizacijoms (1), ypač į jo 4 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. rugsėjo 20 d. Taryba priėmė Reglamentą (ES) 2016/1686;

               (2)

               atsižvelgiant į nuolatinę grėsmę, kurią kelia ISIL („Da'esh“) ir „Al-Qaida“ bei su jomis susiję fiziniai ir juridiniai asmenys, subjektai ar organizacijos, į Reglamento (ES) 2016/1686 I priede pateiktą fizinių ir juridinių asmenų, subjektų ir organizacijų sąrašą turėtų būti įtrauktas dar vienas asmuo;

               (3)

               todėl Reglamento (ES) 2016/1686 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2016/1686 I priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. liepos 16 d.

            Tarybos vardu

            Pirmininkė

         F. MOGHERINI

      (1)  OL L 255, 2016 9 21, p. 1.

      PRIEDAS
      Į Reglamento (ES) 2016/1686 I priede pateiktą sąrašą įtraukiamas šis asmuo:

                     „2.

                     Rabah TAHARI (dar žinomas kaip Abu Musab); gimimo data: 1971 m. rugpjūčio 28 d.; gimimo vieta: Oranas (Alžyras); Pilietybė: Alžyro.“


title: 2018 m. liepos 25 d. Komisijos įgyvendinimo reglamentas (ES) 2018/1064, kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95

text:
30.7.2018

                  LT

                  Europos Sąjungos oficialusis leidinys

                  L 192/29

         KOMISIJOS ĮGYVENDINIMO REGLAMENTAS (ES) 2018/1064
         2018 m. liepos 25 d.
         kuriuo dėl tipinių kainų paukštienos ir kiaušinių sektoriuose ir tipinių kiaušinių albumino kainų nustatymo iš dalies keičiamas Reglamentas (EB) Nr. 1484/95
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 183 straipsnio b punktą,
         atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 510/2014, kuriuo nustatoma prekybos tvarka, taikoma tam tikroms prekėms, gaunamoms perdirbant žemės ūkio produktus, ir panaikinami Tarybos reglamentai (EB) Nr. 1216/2009 ir (EB) Nr. 614/2009 (2), ypač į jo 5 straipsnio 6 dalies a punktą,
         kadangi:

                     (1)

                     Komisijos reglamentu (EB) Nr. 1484/95 (3) nustatytos išsamios papildomų importo muitų sistemos taikymo taisyklės ir paukštienos bei kiaušinių sektorių ir kiaušinių albumino tipinės kainos;

                     (2)

                     iš reguliarios duomenų, pagal kuriuos nustatomos paukštienos bei kiaušinių sektorių produktų ir kiaušinių albumino tipinės kainos, kontrolės matyti, kad reikia pakeisti kai kurių produktų importo tipines kainas, atsižvelgiant į kainų svyravimą pagal produktų kilmę;

                     (3)

                     Reglamentas (EB) Nr. 1484/95 turėtų būti atitinkamai iš dalies pakeistas;

                     (4)

                     siekiant užtikrinti, kad ši priemonė būtų taikoma kuo greičiau pateikus atnaujintus duomenis, šis reglamentas turėtų įsigalioti jo paskelbimo dieną,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1484/95 I priedas pakeičiamas šio reglamento priedo tekstu.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 25 d.

                  Komisijos vardu

                  Pirmininko pavedimu

               Jerzy PLEWA

                  Generalinis direktorius

                  Žemės ūkio ir kaimo plėtros generalinio direktorato generalinis direktorius

            (1)  OL L 347, 2013 12 20, p. 671.

            (2)  OL L 150, 2014 5 20, p. 1.

            (3)  1995 m. birželio 28 d. Komisijos reglamentas (EB) Nr. 1484/95, nustatantis išsamias papildomų importo muitų sistemos taikymo taisykles ir papildomus importo muitus paukštienos bei kiaušinių sektoriams bei kiaušinių albuminui ir panaikinantis Reglamentą Nr. 163/67/EEB (OL L 145, 1995 6 29, p. 47).

            PRIEDAS
            „

                     I PRIEDAS

                                 KN kodas

                                 Prekių aprašymas

                                 Tipinė kaina
                                 (EUR/100 kg)

                                 3 straipsnyje nurodytas užstatas
                                 (EUR/100 kg)

                                 Kilmės šalis (1)

                                 0207 12 10

                                 Užšaldytos Gallus domesticus rūšies paukščių skerdenėlės, vadinamos „70 % viščiukas“

                                 108,6

                                 0

                                 AR

                                 0207 12 90

                                 Užšaldytos Gallus domesticus rūšies paukščių skerdenėlės, vadinamos „65 % viščiukas“

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Užšaldytos Gallus domesticus rūšies paukščių skerdenėlių dalys be kaulų

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Užšaldytos kalakutų skerdenėlių dalys be kaulų

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Kiaušiniai be lukštų, džiovinti

                                 242,1

                                 1

                                 AR

                                 1602 32 11

                                 Nevirti ir nekepti gaminiai iš Gallus domesticus rūšies paukščių (vištų ir gaidžių)

                                 237,5

                                 15

                                 BR

               “

               (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7).


title: 2018 m. liepos 27 d. Komisijos įgyvendinimo reglamentas (ES) 2018/1066, kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo

text:
30.7.2018

                  LT

                  Europos Sąjungos oficialusis leidinys

                  L 192/34

         KOMISIJOS ĮGYVENDINIMO REGLAMENTAS (ES) 2018/1066
         2018 m. liepos 27 d.
         kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 7 d. Tarybos reglamentą (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo ir panaikinantį Reglamentą (EB) Nr. 2465/96 (1), ypač į jo 11 straipsnio b punktą,
         kadangi:

                     (1)

                     Reglamento (EB) Nr. 1210/2003 III priede išvardytos viešosios įstaigos, korporacijos ir agentūros, taip pat fiziniai ir juridiniai asmenys, buvusios Irako Vyriausybės įstaigos ir organizacijos, kuriems pagal tą reglamentą taikomas lėšų ir ekonominių išteklių, kurie 2003 m. gegužės 22 d. buvo laikomi už Irako ribų, įšaldymas;

                     (2)

                     2018 m. liepos 23 d. Jungtinių Tautų Saugumo Tarybos Sankcijų komitetas nusprendė pašalinti keturis įrašus iš asmenų ir organizacijų, kurių lėšos ir ekonominiai ištekliai turėtų būti įšaldyti, sąrašo;

                     (3)

                     todėl Reglamento (EB) Nr. 1210/2003 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1210/2003 III priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 27 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovė

            (1)  OL L 169, 2003 7 8, p. 6.

            PRIEDAS
            Išbraukiami šie III priedo įrašai:

                        a)

                                       „71.

                                       IRAQI TOBACCO STATE ESTABLISHMENT (alias IRAQI TOBACCO STATE ENTERPRISE). Adresai: (a) Karrada Al Sharkiya, Nadhimiya, P.O. Box 10026, Baghdad, Iraq; (b) P.O. Box 10026, Jumhuriya Street, Khallani Square, Baghdad, Iraq.“;

                        b)

                                       „87.

                                       MOSUL SUGAR STATE COMPANY (alias MOSUL SUGAR STATE ENTERPRISE). Adresas: P.O. Box 42, Gizlany Street, Mosul, Iraq.“;

                        c)

                                       „132.

                                       STATE ENTERPRISE FOR DAIRY PRODUCTS. Adresas: P.O. Box 11183, Baghdad, Iraq.“;

                        d)

                                       „153.

                                       STATE ENTERPRISE FOR VEGETABLE OILS. Adresas: P.O. Box 2379, Muaskar Al Rashid Road, Baghdad, Iraq.“.


title: 2017 m. lapkričio 8 d. Komisijos įgyvendinimo reglamentas (ES) 2017/2002, kuriuo L-(+)-pieno rūgštis patvirtinama kaip esama veiklioji medžiaga, skirta 2-o, 3-io ir 4-o tipo biocidiniams produktams gaminti (Tekstas svarbus EEE. )

text:
9.11.2017

               LT

               Europos Sąjungos oficialusis leidinys

               L 290/4

         KOMISIJOS ĮGYVENDINIMO REGLAMENTAS (ES) 2017/2002
   2017 m. lapkričio 8 d.
   kuriuo L-(+)-pieno rūgštis patvirtinama kaip esama veiklioji medžiaga, skirta 2-o, 3-io ir 4-o tipo biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
   kadangi:

               (1)

               Komisijos deleguotajame reglamente (ES) Nr. 1062/2014 (2) pateikiamas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidinių produktų gamybai, sąrašas. Tame sąraše yra L-(+)-pieno rūgštis;

               (2)

               buvo įvertinta, ar L-(+)-pieno rūgštį galima naudoti 2-o tipo produktams (dezinfekantams ir algicidams, kurie nėra skirti tiesioginiam žmonių ar gyvūnų naudojimui), 3-io tipo produktams (veterinarinės higienos produktams) ir 4-o tipo produktams (maistui ir pašarams), aprašytiems Reglamento (ES) Nr. 528/2012 V priede, gaminti;

               (3)

               Vokietija buvo paskirta vertinančiąja kompetentinga institucija ir 2016 m. gegužės 3 d. ji pateikė vertinimo ataskaitas ir rekomendacijas;

               (4)

               pagal Deleguotojo reglamento (ES) Nr. 1062/2014 7 straipsnio 2 dalį 2017 m. balandžio 27 d. Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Europos cheminių medžiagų agentūros nuomones;

               (5)

               remiantis tomis nuomonėmis, galima tikėtis, kad 2-o, 3-io ir 4-o tipų biocidiniai produktai, kurių sudėtyje yra L-(+)-pieno rūgšties, atitinka Reglamento (ES) Nr. 528/2012 19 straipsnio 1 dalies b punkto reikalavimus, jei laikomasi tam tikrų su jų naudojimu susijusių specifikacijų ir sąlygų;

               (6)

               todėl L-(+)-pieno rūgštį patvirtinti kaip tinkamą 2-o, 3-io ir 4-o tipo biocidiniams produktams gaminti, jei laikomasi tam tikrų specifikacijų ir sąlygų;

               (7)

               veiklioji medžiaga turėtų būti patvirtinta praėjus tinkamam laikotarpiui, per kurį suinteresuotieji subjektai galėtų imtis parengiamųjų priemonių, kurios būtinos, kad būtų galima laikytis nustatytų naujų reikalavimų;

               (8)

               šiame reglamente nustatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   L-(+)-pieno rūgštis patvirtinama kaip veiklioji medžiaga 2-o, 3-io ir 4-o tipų biocidiniams produktams gaminti, jei laikomasi priede nustatytų specifikacijų ir sąlygų.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 8 d.

            Komisijos vardu

            Pirmininkas

         Jean-Claude JUNCKER

      (1)  OL L 167, 2012 6 27, p. 1.

      (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

      PRIEDAS

                  Bendrinis pavadinimas

                  IUPAC pavadinimas
                  Identifikacijos numeriai

                  Mažiausias veikliosios medžiagos grynumo laipsnis (1)

                  Patvirtinimo data

                  Patvirtinimo galiojimo pabaiga

                  Produkto tipas

                  Specialiosios sąlygos

                  L-(+)-pieno rūgštis

                  IUPAC pavadinimas:
                  (S)-2-hidroksipropano rūgštis
                  EB Nr. 201–196–2
                  CAS Nr. 79–33–4

                  ≥ 955 g/kg (grynojo svorio)

                  2019 m. gegužės 1 d.

                  2029 m. balandžio 30 d.

                  2

                  Biocidinių produktų autorizacijos liudijimai išduodami laikantis šios sąlygos:
                  vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą.

                  3

                  Biocidinių produktų autorizacijos liudijimai išduodami laikantis šių sąlygų:

                              1.

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2.

                              atsižvelgiant į pagal vertintas naudojimo paskirtis nustatytą riziką, produkto vertinime ypatingas dėmesys skiriamas gruntiniam vandeniui, kai produktai naudojami gyvūnų laikymo vietose ir dėl žemės ūkio paskirties žemės mėžimo mėšlu daromas poveikis aplinkai.

                  4

                  Biocidinių produktų autorizacijos liudijimai išduodami laikantis šių sąlygų:

                              1.

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą;

                              2.

                              atsižvelgiant į riziką, susijusią su įvertintomis naudojimo paskirtimis, produkto vertinime ypatingas dėmesys skiriamas profesionaliems naudotojams.

         (1)  Šioje skiltyje nurodytas grynumas – tai mažiausias įvertintos veikliosios medžiagos grynumo laipsnis. Rinkai pateikiamame produkte esanti veiklioji medžiaga gali būti tokio paties arba kitokio grynumo, jei įrodyta, kad ji yra techniniu požiūriu lygiavertė įvertintai veikliajai medžiagai.


title: 2018 m. vasario 22 d. Komisijos įgyvendinimo reglamentas (ES) 2018/269 dėl septynioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo

text:
23.2.2018

               LT

               Europos Sąjungos oficialusis leidinys

               L 51/13

         KOMISIJOS ĮGYVENDINIMO REGLAMENTAS (ES) 2018/269
   2018 m. vasario 22 d.
   dėl septynioliktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2016 m. gegužės 18 d. Komisijos įgyvendinimo reglamentą (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (2), ypač į jo 32 straipsnį,
   kadangi:

               (1)

               Komisijos įgyvendinimo reglamentu (ES) 2016/2080 (3) pradedamas nugriebto pieno miltelių pardavimas konkurso tvarka;

               (2)

               atsižvelgiant į septynioliktojo dalinio kvietimo dalyvauti konkurse paraiškas, reikėtų nustatyti mažiausią pardavimo kainą;

               (3)

               Bendro žemės ūkio rinkų organizavimo vadybos komitetas nepateikė savo nuomonės per pirmininko nustatytą laikotarpį,

         PRIĖMĖ ŠĮ REGLAMENTĄ:
   1 straipsnis
   Septynioliktojo dalinio kvietimo dalyvauti nugriebto pieno miltelių pardavimo konkurse, paskelbtame Įgyvendinimo reglamentu (ES) 2016/2080, kurio paraiškų teikimo laikotarpis baigėsi 2018 m. vasario 20 d., mažiausia pardavimo kaina yra 110,00 EUR už 100 kg.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. vasario 22 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 671.

      (2)  OL L 206, 2016 7 30, p. 71.

      (3)  2016 m. lapkričio 25 d. Komisijos įgyvendinimo reglamentas (ES) 2016/2080, kuriuo pradedamas nugriebto pieno miltelių pardavimas konkurso tvarka (OL L 321, 2016 11 29, p. 45).